Noorputinlased lehvitasid taas Moskvas Eesti saatkonna juures loosungeid – Propastop
21.10.2019
Reedel, 18. oktoobri keskpäeval toimus Moskvas Eesti saatkonna juures demonstratsioon, mille korraldas Venemaa võimupartei Ühtne Venemaa noorteorganisatsioon Noor Kaardivägi. Sadakond organisatsiooni sümboolikaga noort seisid maja ees, käes plakatid üleskutsega  loobuda ajaloo maha salgamisest. Taotleti kokkusaamist Eesti saadikuga, kes sellest võimalusest siiski keeldus. Lõpuks maaliti hoone ette sillutisele tekst, nagu lubaks Eesti sissesõitu vaid neile, kes unustavad ajaloo.
Demonstratsiooni ajendiks oli Eesti võimude samm anda noorteorganisatsiooni liikmetele kümne aasta pikkune sissesõidukeeld Eestisse ja kogu Schengeni viisaruumi. Neljale, teistel andmetel aga kuuele isikule seatud piirangu põhjust pole Eesti võimud avalikustanud. Küll aga spekuleerivad agaralt põhjuste üle Putini noorteorganisatsiooni liikmed ise, pidades ajendiks enda osalemist tänavustes  9. mai aktsioonides Tallinnas, Surematu Polgu marsis ja koostöös Kremli mõjuorganisatsiooniga MTÜ Venemaa Kaasmaalased Euroopas.
Meeleavalduse leviku tagasid propagandaväljaanded Rossija ning Sputnik oma kaamerate-mikrofonidega. Sündmuse kajastus piirdus siiski ainult Venemaa väljaannetega, kes nimetasid ettevõtmist “massidemonstratsiooniks”, liialdasid osalejate arvuga ning vürtsitasid lugu kommentaaridega Eesti väidetavast venevaenulikkusest.
Huvitava detailina oli meeleavaldusel näha ka rändnäitust, mis esitab Kremli võimuritele sobivat versiooni II maailmasõja sündmustest Eestis 1944. aastal. Propastop andis eelmisel kuul välja hoiatuse selle propagandanäituse Eestisse saabumisest.
Noorkaardiväelased said sissesõidutõkkest teada tõenäoliselt augustis. Keelust kirjutas avalikult esimest korda 11. oktoobril Venemaa välisministeerium, kes lubas keelule omapoolseid vastusamme.  Tõenäoliselt ei piirdu Kremli vastusammud toimunud demonstratsiooniga, vaid oodata on ka muid aktsioone. Tänavune sügis on niigi olnud erakordselt elav Eestiga seotud ajalooteemaliste propagandapistete poolest. Oleme kirjutanud saluudist Moskvas, virtuaalse Pronkssõduri äpist ja teistest II maailmasõja lõpu 75. aastapäevaga seotud Venemaa ettevõtmistest. Kõnealune pikett toob meelde 2007. aastal Moskvas Eesti saatkonna juures toimunud sündmused ja viitab sellele, et aeg uue aasta 9. maini võib tulla Kremli propagandarünnakute poolest õige tuline.
Sissesõidukeelu olemasolu saad kontrollida siseministeeriumi kodulehelt, selleks on vaja teada isiku sünniaega ning ees- ja perekonnanime.
Pildid: kuvatõmmised demonstratsioonist Noorkaardiväe sotsiaalmeediakontodelt ja fedpress.ru lehelt.